 Na BENSON MATHEKA MAPAMBANO dhidi ya sera za serikali yaliyoanzishwa na muungano wa upinzani wa Azimio la Umoja One Kenya yanaonekana kupanuka huku viongozi waliokuwa wakiyakwepa na wanaharakati wakiyashiriki. Tofauti na awali ambapo ni vinara wa muungano huo waliokuwa wakishiriki na kuongoza mapambano hayo dhidi ya serikali ya Rais William Ruto, wanaharakati wakiongozwa na aliyekuwa Jaji Mkuu Dkt Willy Mutunga na Bonface Mwangi wakijiunga nayo. Mnamo Jumamosi, Dkt Mutunga na Bw Mwangi walikuwa miongoni mwa wanaharakati waliorushiwa gesi ya kutoa machozi na polisi wakitaka wenzao waliokamatwa Ijumaa jijini waachiliwe huru. Wanaharakati wengine waliungana na wanasiasa wa upinzani kuongoza maandamano eneo Pwani ambayo pia yalitawanywa na polisi. Kwa mara ya kwanza tangu Azimio ianze kupambana na serikali ya Kenya Kwanza, Mbunge wa Likoni Mishi Mboko na seneta wa kaunti ya Mombasa Mohamed Faki walishiriki maandamano hayo na kuapa kuwa wataendelea hadi serikali itaposikia kilio na raia wanaolemewa na gharama ya maisha. Katika eneo la Kati mwa nchi aliyekuwa gavana wa kaunti ya Laikipia Muriithi Ndiritu alionekana kwenye msitari wa mbele akiongoza maandamano kwa mara ya kwanza akiandamana na aliyekuwa kiongozi wa kundi la Mungiki Maina Njenga. Wachanganuzi wa siasa wanasema kwamba hatua ya wanaharakati na viongozi wapya kujiunga na maandamano hayo ni dalili kwamba wengi wameanza kuchoshwa na sera za serikali. “Ni kuonyesha kuwa mapambano dhidi ya serikali ya Kenya Kwanza yameanza kupanuka na kuhusisha makundi tofauti ya raia wanaohisi kuwa sera za serikali zinakandamiza,” asema Dkt Isaac Gichuki. Anaeleza kuwa wengi wa viongozi hao wanataka kujijenga kisiasa kwa kutumia hali ngumu ya maisha inayokumba raia. Madereva wa magari ya uchukuzi na malori nao wametangaza kuwa watagoma Jumatano, siku ambayo Azimio imepanga maandamano dhidi ya serikali. Katika eneo la Ukambani, mbunge wa Kathiani Robert Mbui aliongoza mkutano wa kwanza wa uasi dhidi ya serikali ya Kenya Kwanza katika eneobunge lake na kaunti ya Machakos. Aliyekuwa gavana wa Murang’a Bw Mwangi wa Iria pia amekuwa msitari wa mbele na ameapa kwamba ataongoza mapambano dhidi ya serikali ya Kenya Kwanza katika eneo la Kati Jumatano. Gavana wa Siaya James Orengo ambaye ana uzoefu wa miaka mingi pia alionekana katika mkutano wa Azimio katika uwanja wa Kamukunji Ijumaa kwa mara ya kwanza tangu mungano huo ulipotangaza uasi dhidi ya serikali. Wadadasi wa siasa wanasema kujiunga kwa Bw Orengo na Dkt Mutunga katika mapambano dhidi ya serikali kunayatia nguvu. Katika eneo la Bonde la Ufa, Mbunge wa Pokot Kusini David Pkosing ametangaza wazi kuwa ataongoza ukusanyaji saini na maandamano eneo la Kaskazini mwa Bonde la Ufa kuanzia Jumatano Mbunge huyo alisema kuwa anahamasisha, kuweka mikakati ya kuanza mchakato wa kukusanya saini na kufanya maandamano makubwa. Alisema kuwa Wakenya wamekerwa na ahadi ambazo serikali ya Kenya Kwanza imekosa kutimiza. Katika eneo la Magharibi, naibu gavana wa Kakamega Ayub Savula alijitokeza Ijumaa kuungana na aliyekuwa gavana wa kaunti hiyo Wycliffe Oparanya na vigogo wengine wa upinzani na kukosoa vikali serikali ya Kenya Kwanza. Walimu na madaktari pia wametisha kugoma hatua ambayo wadadisi wanasema ni dalili za viongozi wa vyama vya wafanyakazi kujiunga na mapambano dhidi ya serikali.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  